
R A P O R T

asupra propunerii legislative pentru modificarea şi completarea Legii nr.519/2002 privind protecţia specială şi încadrarea în muncă a persoanelor cu handicap, publicată în Monitorul Oficial al României nr.555 din 29 iulie 2002 cu modificările şi completările ulterioare
1. În conformitate cu prevederile art.95 şi 115 din Regulamentul Camerei Deputaţilor, republicat, Comisia pentru muncă şi protecţie socială a fost sesizată în fond, în procedură de urgenţă, în vederea examinării şi întocmirii raportului, cu propunerea legislativă pentru modificarea şi completarea Legii nr.519/2002 privind protecţia specială şi încadrarea în muncă a persoanelor cu handicap, publicată în Monitorul Oficial al României nr.555 din 29 iulie 2002 cu modificările şi completările ulterioare, trimisă cu adresa nr. Pl.x 60 din 15 februarie 2006.

La întocmirea prezentului raport Comisia a avut în vedere avizele:

· Consiliului Legislativ (nr.1103/27.07.2005 - favorabil)

· Consiliului Economic şi Social (nr.657/16.11.2005 - negativ)
· Comisiei pentru buget, finanţe şi bănci (nr.60/22.02.2006 - negativ)
· Comisiei juridice, de disciplină şi imunităţi (nr.31/128/15.02.2006 - negativ)
· Comisiei pentru administraţie publică, amenajarea teritoriului şi echilibru ecologic (nr.26/698/28.02.2006 - negativ)
precum şi punctul de vedere al Guvernului (nr.2787/08.11.20005 - negativ).
Propunerea legislativă are ca obiect de reglementare modificarea şi completarea Legii nr.519/2002, lege care aprobă Ordonanţa de urgenţă a Guvernului nr.102/1999 privind protecţia specială şi încadrarea în muncă a persoanelor cu handicap, în sensul armonizării cu legislaţia europeană în domeniu, precum şi eliminării unor carenţe legislative existente în actele normative în vigoare.
Comisia propune Plenului Camerei Deputaţilor respingerea iniţiativei legislative din următoarele considerente:

a) conform prevederilor Legii nr.24/2000 privind normele de tehnică legislativă pentru actele normative, republicată, se aduc modificări şi completări numai actului normativ de bază, în cazul acesta fiind vorba despre Ordonanţa de urgenţă a Guvernului nr.102/1999. Or, propunerea legislativă menţionează în titlul ei că aduce modificări şi completări unui act normativ ulterior actului normativ de bază pe care îl modifică şi completează, ceea ce încalcă prevederile legale în materie.

b) nu este necesară reintroducerea sintagmei „protecţie specială”, în titlul şi cuprinsul capitolului II, întrucât aceasta nu contravine dispoziţiilor constituţionale stipulate la art.50, deoarece protecţia specială de care vorbeşte norma constituţională se referă la ansamblul măsurilor pe care statul este obligat să le realizeze, această protecţie specială urmând să se circumscrie sistemului naţional de asistenţă socială.
c) pentru evitarea paralelismului legislativ, întrucât textul introdus la alin.(5) al art.6, este reglementat deja în cuprinsul art.8 şi 9 din O.U.G. nr.102/1999.

d) deşi în expunerea de motive se vorbeşte despre discriminarea persoanelor cu handicap din mediul rural al căror venit s-a diminuat substanţial prin modificările aduse de Legea nr.343/2004, lege care modifică şi completează O.U.G. nr.102/1999, se constată că în cuprinsul propunerii legislative iniţiatorii nu au reglementat această situaţia. Mai mult decât atât, persoanele cu handicap mediu nu au fost incluse în prima teză, respectiv atunci când nu realizează alte venituri cu excepţia pensiilor de urmaş şi a salariilor.

e) referitor la art.22 alin.(2) şi art.26 alin.(2), menţionăm că aceste texte sunt abrogate prin O.G. nr.14/2003 privind înfiinţarea, organizarea şi funcţionarea Autorităţii Naţionale pentru Persoanele cu Handicap.
f) în ceea ce priveşte art.53, menţionăm faptul că acesta reglementa constituirea Fondului special de solidaritate pentru persoanele cu handicap, fond care a fost eliminat prin O.U.G. nr.32/2001 pentru reglementarea unor probleme financiare, sursele de finanţare prevăzute în acest articol constituind venituri ale bugetului de stat. Începând cu data de 01.01.2003 cota de 2% a fost eliminată (prin O.U.G. nr.147/2002 pentru reglementarea unor probleme financiare şi pentru modificarea unor acte normative).
g) referitor la art.54, se apreciază că textul este lipsit de substanţă în condiţiile în care nu se precizează cine are competenţa constatării contravenţiei şi pe cale de consecinţă cine poate să aplice amenda contravenţională.
h) normele metodologice de aplicare a O.U.G. nr.102/1999 au fost aprobate prin două hotărâri ale Guvernului, respectiv H.G. nr.427/2001 şi H.G. nr.696/2001, astfel încât nu se justifică o modificare a art.58.
i) nu sunt precizate sursele de finanţare, respectiv implicaţiile financiare asupra bugetului general consolidat, determinate de aplicarea măsurilor preconizate prin prezenta iniţiativă legislativă, fapt ce încalcă dispoziţiile art.138 alin.(5) din Constituţie, republicată, şi ale art.15 din Legea nr.500/2002 privind finanţele publice, cu modificările şi completăruile ulterioare.
2. Propunerea legislativă face parte din categoria legilor organice, conform prevederilor art.73 alin.(3) lit.p) din Constituţia României, republicată.

3. La dezbaterea propunerii nu au participat reprezentanţi ai Guvernului, iniţiatori sau invitaţi.

4. La lucrările comisiei au fost prezenţi 17 deputaţi, din totalul de 19 membri ai comisiei.

Raportul comisiei a fost adoptat cu 10 voturi pentru şi 6 abţineri.

5. Propunerea legislativă a fost respinsă de Senat în şedinţa din 9 februarie 2006.
6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii în şedinţa din 1 martie 2006, Comisia propune respingerea  propunerii legislative.

